Man ná bakleiery vermoor | Netwerk24
Man ná bakleiery vermoor
Deur Tamsyn Jantjies 10 Junie 2019 06:01
’n Jong man het omstreeks 04:35 Sondag 2 Junie sy lewe op sinnelose wyse verloor.
Volgens inligting wat die Macassar-polisie verkry het, het Neville Plaatjies (26) glo met iemand baklei voordat hy vermoor is.
“Die verdagte het glo tweede gekom toe gaan haal hy ’n vuurwapen en skiet die oorledene. Hy het net een skoot afgevuur,” het die woordvoerder gesê.
Die woordvoerder sê die verdagte is eers hospitaal toe vir beserings wat hy in die bakleiery opgedoen het voordat hy in hegtenis geneem is.
Volgens ’n Facebook-inskrywing wat deur iemand na aan die oorledene gemaak is, het hy glo net voor die bakleiery mense uit ’n brandende opslaanhuis gehelp.
“Gister gedurende die oggendure is Neville Plaatjies, net nadat hy gehelp het by ’n huis wat in Colleen Williamsstraat afgebrand het, doodgeskiet. Hy was so ’n held; hy het deur die vlamme gegaan om seker te maak die huismense is veilig. R.I.Pmy son from another mother,” het die inskrywing gelees.
Talle boodskappe van medelye het daarna gevolg. Een persoon het geskryf: “Wat ’n lieflike jong man was hy nie, om sy lewe so tragies weg te steel van ons af . . . My hart gaan uit na sy familie en vriende, want ek het nie woorde van vertroosting nie synde my eie hart nog rou van pyn is oor my verlies. Gaan sy glimlag altyd onthou want hy was nie ’n man van baie woorde nie. RIP. Neville.”
Teen druktyd was dit onbekend of die verdagte al in die hof was, maar hy was Dinsdag 4 Junie nog in aanhouding.